
	Targed 1
	Parhau i syntheseiddio ymchwil i'ch gwaith ysgrifennu er mwyn cefnogi'ch pwyntiau allweddol.

	Parhau i ddatblygu agwedd feirniadol drwyddi draw, gan gynnig y farn gyferbyniol pryd bynnag y bo modd gan ystyried goblygiadau'r hyn a ysgrifennwyd drwy ddadansoddi a gwerthuso'n feirniadol yn gyson. 




“Beth ydy barn staff a dysgwyr Blwyddyn 5 a 6 ar y defnydd o fyrddau gwyn bach yn y dosbarth?”

Cyflwyniad
Gellir dadlau bod y defnydd o strategaethau asesu ar gyfer dysgu (AaGD) yn yr ystafell ddosbarth yn hanfodol. Noda canllawiau asesu Cwricwlwm i Gymru bod asesu yn rhan sylfaenol o’r cwricwlwm ac mae’n rhan annatod o’r broses ddysgu (Llywodraeth Cymru, 2020). Yn ogystal â hyn, mae dilyn egwyddorion AaGD yn un o’r deuddeg egwyddor sy’n gysylltiedig â dysgu ac addysgu da (Llywodraeth Cymru, 2023). Creda Wiliam (2011a) mai asesu ydy’r bont rhwng dysgu ac addysgu a bod asesu’n hanfodol er mwyn sicrhau bod y dysgwyr wedi dysgu’r hyn gafodd ei addysgu. Felly, gan ystyried pwysigrwydd asesu a’i rôl o fewn Cwricwlwm i Gymru, bwriad yr aseiniad hwn yw ymchwilio mewn i strategaeth AaGD, a darganfod beth ydy barn athrawon a dysgwyr ar y strategaeth hynny. Byddaf yn edrych yn benodol ar y defnydd o fyrddau gwyn bach o fewn y dosbarth fel offeryn sy’n cael ei ddefnyddio wrth gwestiynu. Credaf fod gan y defnydd o fyrddau gwyn bach y potensial i fod yn strategaeth asesu effeithiol iawn oherwydd mae’n rhoi’r cyfle i athrawon asesu dealltwriaeth y dosbarth cyfan yn y fan a’r lle yn hytrach na gwirio dealltwriaeth ambell ddisgybl. Felly yn hytrach na darganfod ugain munud mewn i’r wers bod rhai disgyblion ddim wedi deall a bod angen mynd dros rywbeth eto, mae’n bosib gwneud hynny yn syth os oes angen. Credaf felly bod eu defnyddio yn sicr o wella fy arfer proffesiynol. Byddaf yn defnyddio Agwedd Mosaig ar gyfer yr ymchwiliad hwn a’r offerynnau rwyf wedi dewis ydy holiadur a chyfweliad. Yr hyn rwyf yn rhagweld yn yr ymchwil ydy mai disgyblion hŷn yr ysgol sy’n fwy tebygol o ddefnyddio byrddau gwyn bach a bod y disgyblion yn teimlo’n fwy hyderus i gynnig ateb wrth eu defnyddio. Rwyf hefyd yn rhagweld bydd yr athrawon yn sôn am eu defnyddio o fewn gwersi mathemateg. Ond rwyf hefyd yn tybio bydd yr un anfanteision neu heriau yn cael eu crybwyll gan yr athrawon a’r disgyblion; bod pennau’n rhedeg allan a bod disgyblion yn copïo’i gilydd. Byddaf yn dosbarthu holiaduron i athrawon yr ysgol ac yn cynnal cyfweliad â grŵp o ddisgyblion Blwyddyn 5 a 6.

Adolygiad Llenyddiaeth
Yn ôl Adroddiad Blynyddol Prif Arolygydd Ei Mawrhydi dros Addysg a Hyfforddiant yng Nghymru 2012-13, roedd asesu yn un o’r pum argymhelliad uchaf o arolygiadau ysgolion. ‘Yr angen i wella’r asesu yw’r argymhelliad mwyaf cyffredin mewn adroddiadau arolygu ac mae hwn yn faes pwysig i’w wella mewn tua 40% o ysgolion a arolygwyd’ (Estyn, 2014, t.26). Mae asesu bellach yn rhan sylfaenol o’r cwricwlwm a’i ddiben cyffredinol o fewn Cwricwlwm i Gymru yw cefnogi pob dysgwr i wneud cynnydd (Llywodraeth Cymru, 2020). Mae’r canllawiau yn nodi bod ‘asesu yn chwarae tair prif ran yn y broses o alluogi cynnydd dysgwyr; cefnogi dysgwyr unigol yn barhaus o ddydd i ddydd, nodi, cofnodi a myfyrio ar gynnydd dysgwyr unigol dros amser a deall cynnydd grwpiau er mwyn myfyrio ar arferion’. Yn ei waith sydd yn edrych ar beth ydy AaGD, adolyga Wiliam ar lawer o ymchwil sydd yn sôn am asesu ac addysgu. Mae Wiliam yn cyfeirio at adolygiad Black and Wiliam (1998, dyfynnwyd yn Black, 2011b, t.6), lle dyfynnwyd 250 o astudiaethau allan o 76 cyfnodolyn roedden nhw’n ystyried i fod yn berthnasol. Canfu bod defnydd effeithiol o asesu yn y dosbarth yn cynhyrchu cynnydd rhwng 0.4 a 0.7 gwyriad safonol yng nghyflawniad dysgwyr. Yn yr un modd, mae adroddiad gan Coe et al. (2014, t.2) yn nodi bod cwestiynu effeithiol a’r defnydd o asesu gan athrawon yn un o’r chwe elfen sydd yn gwneud dysgu gwych. Felly o ystyried rôl asesu yng Nghwricwlwm i Gymru a’r astudiaethau gan Black a Coe et al., does dim dwywaith bod y defnydd o strategaethau AaGD yn bwysig er mwyn sicrhau bod dysgwyr yn gwneud cynnydd.

Mae yna bedair elfen i AaGD, rhannu’r meini prawf llwyddiant, hunan asesu ac asesu cyfoed, adborth, a chwestiynu. Ar gyfer yr ymchwil hwn, roeddwn i wedi penderfynu edrych yn benodol ar yr agwedd o gwestiynu, a’r defnydd o fyrddau gwyn bach fel offeryn i asesu dealltwriaeth. Un ffordd gyffredin i asesu dealltwriaeth dysgwyr trwy gwestiynu ydy defnyddio’r strategaeth sydd yn galw ar ddysgwyr i ddangos eu bodiau. Mae arwyddion â dwylo yn gallu caniatáu i’r athro wirio dealltwriaeth dysgwyr yn gyflym ac ar draws y dosbarth . Ond dadleua Lemov (2021) nad yw’n strategaeth effeithiol i wirio dealltwriaeth y dosbarth. Trwy ofyn i ddysgwyr ddangos bodiau yn hytrach na gofyn ‘ydych chi’n deall?’, mewn gwirionedd, yr un cwestiwn sydd yn cael ei ofyn ond y tro yma, mae mwy yn cymryd rhan (2021, t.79). Nid yw’n adlewyrchiad clir o ddealltwriaeth y dosbarth oherwydd dydy’r dysgwyr ddim o reidrwydd yn gwybod beth maent i fod wedi deall. Techneg mae Lemov yn cynnig sydd yn effeithiol i arsylwi gwaith a dealltwriaeth dysgwyr ydy i ddefnyddio offer megis byrddau gwyn bach i gyflwyno atebion. Mae’n caniatáu i’r athro gael syniad gwell o ddealltwriaeth y dysgwyr (2021, t.104). Noda Lemov mai un o’r tair maen prawf sydd angen i wneud y dull hwn yn effeithiol ydy dangos atebion ar y cyd. Cyfeiria at waith Solomon Asch sy’n dod i gasgliad y byddai’r rhan fwyaf o bobl yn newid eu hatebion i rywbeth nad ydynt yn meddwl sy’n gywir er mwyn cydffurfio (Lemov, 2021, t.105). Trwy sicrhau fod pawb yn dangos eu hatebion ar yr un pryd, bydd y dysgwyr yn fwy tebygol o gadw eu hatebion gwreiddiol ac felly’n rhoi gwell syniad i’r athro o ddealltwriaeth y dosbarth.

Cefnogir hyn gan waith Sherrington a Stafford sy’n dadlau fod byrddau gwyn bach yn gallu bod yn offerynnau syml ac effeithiol iawn yn yr ystafell ddosbarth (2012). Maent yn caniatáu i’r athro weld yn syth atebion pob dysgwyr yn y dosbarth, i roi adborth yn y fan a’r lle ac i ofyn unrhyw gwestiynau pellach yn seiliedig ar yr atebion sydd yn cael eu rhoi. Credaf mai un o’r nodweddion mwyaf arwyddocaol o ddefnyddio byrddau gwyn bach ydy eu bod yn rhoi’r cyfle i’r athro archwilio camsyniadau cyffredin, camsyniadau o bosib byddai heb godi wrth ofyn i unigolion gynnig atebion. Trwy hyn, mae’n bosib mynd i’r afael â’r camsyniad yn syth yn hytrach na darganfod yng nghanol y wers. Credai Sherrington a Stafford, er mwyn gwneud y strategaeth yn effeithiol, mae’n rhaid bod y byrddau gwyn bach yn hygyrch, ac yn ddelfrydol, bod gan bob athro rhai yn y dosbarth. Mae eu safbwyntiau’n cael eu cefnogi gan waith Friis (2021), a mantais arall mae hi’n cynnig ydy bod natur dros-dro byrddau gwyn bach yn golygu bod dysgwyr yn fwy parod i fentro. Ond mae hi hefyd yn amlinellu rhai cyfyngiadau sydd yn gysylltiedig â’r defnydd o fyrddau gwyn bach megis bod dosbarthu offer yn cymryd amser, pennau’n rhedeg allan o inc a dysgwyr yn eu defnyddio i dynnu lluniau yn hytrach na gwneud beth sy’n ofynnol ohonynt. Dadleua Friis bod modd osgoi nifer o’r cyfyngiadau mae hi’n nodi trwy gael strwythur a threfnu’n effeithiol. Byddai modd sicrhau fod gan bob dysgwr bennau bwrdd gwyn a sychwyr ar eu desgiau yn barhaol a lle yng nghanol y bwrdd i gadw’r byrddau gwyn neu hyd yn oed dosbarthu’r offer wrth i’r dysgwyr ddod mewn i’r ystafell ar ddechrau’r wers. Felly mae sawl ffordd o ddod dros rhai o’r heriau sy’n gysylltiedig â defnyddio byrddau gwyn bach. Does dim dwywaith fod y dystiolaeth a gyflwynir yn yr adran hon yn awgrymu bod modd defnyddio byrddau gwyn bach yn effeithiol fel strategaeth asesu ar gyfer dysgu.

Methodoleg
Fel crybwyllir yn flaenorol, roeddwn i wedi defnyddio Agwedd Mosaig ar gyfer yr ymchwiliad gan ddefnyddio holiadur a chyfweliad. Rwyf am ddechrau trwy drafod yr Agwedd Mosaig, yna byddaf yn edrych yn fanylach ar y defnydd o holiaduron fel offeryn ymchwil ac yn dilyn hyn, rwyf am drafod y defnydd o gyfweliadau hefyd fel offeryn ymchwil. Mae’r agwedd mosaic yn cyfuno’r dulliau traddodiadol o arsylwi a chyfweld gydag offer cyfranogol (Clarke, 2005, t.13). Yn ôl Clarke, mae defnyddio gwahanol ddulliau wedi'i gynllunio i fod o fudd i'r plant sy'n cymryd rhan. Mae hefyd ganddo fantais i oedolion trwy ei gwneud yn bosib i wahanol ddealltwriaethau gael eu cymharu ac i themâu cyffredin a meysydd o anghydfod ddod i'r amlwg (2005, t.18). Ond un o brif gyfyngiadau’r agwedd mosaig ydy amser ac adnoddau. O ystyried mai dim ond un diwrnod ymchwil sydd wedi ei ddynodi, byddai wedi bod yn anodd dilyn egwyddorion yr agwedd mosaig yn llawn felly penderfynwyd canolbwyntio ar holiaduron a chyfweliadau fel dulliau ymchwil.

Roeddwn i wedi gofyn i ddirprwy brifathrawes yr ysgol i ddosbarthu’r holiaduron ar fy rhan i athrawon dysgu’r ysgol ar ddechrau’r diwrnod ymchwil. Gweler enghraifft o’r holiadur heb ei lenwi yn atodiad 2. Trafoda Danscombe yn ei waith The Good Resear Guide (2014) rhai o gryfderau defnyddio holiadur, ond credaf mai’r un mwyaf arwyddocaol ydy eu bod yn rhoi’r rhyddid i gyfranogwyr ddewis pryd a ble maent am gwblhau’r holiadur. A dyna oedd un o’r prif resymau penderfynais ddosbarthu holiaduron i’r athrawon yn hytrach na’u cyfweld. Mae pawb yn ymwybodol o ba mor werthfawr mae amser i athrawon, felly roeddwn i am ddefnyddio strategaeth byddai’n gyfleus iddyn nhw. Cryfder arall sy’n cael ei grybwyll gan Danscombe ydy bod modd cynhyrchu swm sylweddol o ddata am gost gymharol isel o ran deunyddiau, arian ac amser (2014, t.180). Mae hyn yn arbennig o berthnasol o ystyried mai holiadur ar lein roeddwn i wedi ei baratoi, felly byddai modd rhannu’r holiadur a sampl sylweddol pe bai’n angenrheidiol. Caiff hyn ei atgyfnerthu gan waith Cohen a Manion (2018) gydag yntau yn nodi fod holiaduron yn fwy cynnil na chyfweliadau o ran cost ac amser. Ond nodant nhw hefyd bod holiaduron yn dueddol o fod yn fwy dibynadwy dros gyfweliadau oherwydd eu bod yn anhysbys ac yn hybu gonestrwydd (t. 158). Er hyn, dadleua Cohen a Manion yn ogystal â Danscombe fod angen cwestiynu gonestrwydd a dilysrwydd holiaduron oherwydd yn wahanol i gyfweliad, gan nad ymchwil wyneb yn wyneb ydyw, ac mai atebion o bell sy’n cael eu rhoi, ni all yr ymchwilydd fod yn hollol siŵr ynghylch a yw’r atebion yn wir ai peidio gan nad yw’r cyswllt wyneb yn wyneb yno a allai gynnig arwyddion o ran hynny (2014, t.182). Gan ystyried rôl holiadur yn yr ymchwil, rwy’n adnabod yr athrawon fydd yn cwblhau’r holiaduron felly credaf ni fydd diffyg gonestrwydd yn berthnasol ar gyfer yr ymchwil penodol hwn. Ond cyfyngiad caiff ei drafod gan Cohen a Manion sydd yn fwy perthnasol ydy maint y sampl. Yn gyffredinol, y mwyaf yw’r sampl, y gorau fydd y canfyddiadau oherwydd mae’r data’n fwy dibynadwy ac yn fwy soffistigedig (2014, t.101). Maint y sampl ar gyfer yr ymchwil fydd 5 felly yn amlwg mae’n sampl bach iawn. Ond mae’n bwysig ystyried mai samplu cyfleustra byddaf yn ei ddefnyddio oherwydd mai dim ond 5 athro parhaol sy’n gweithio yn yr ysgol.

Mae’r cyfyngiad nesaf caiff ei drafod gan Cohen a Manion yn fantais sydd yn gysylltiedig â’r defnydd o gyfweliad fel offeryn ymchwil. Maent yn tynnu sylw at yr angen i deilwra’r cwestiynau ar gyfer y sampl wrth baratoi holiadur. Dyma reswm arall roeddwn i wedi penderfynu dosbarthu holiaduron i’r athrawon a chyfweld â’r dysgwyr. Byddai’r dysgwyr yn fwy tebygol i gael anhawster wrth gwblhau holiadur felly trwy gyfweld ag hwy, byddai modd aralleirio cwestiwn neu geisio eu hegluro pe bai sefyllfa’n codi lle nad yw’r cyfranogwr wedi deall y cwestiwn. Yn yr un modd, mantais arall o gyfweld sydd yn gyfyngiad o ddefnyddio holiaduron, fel cafodd ei grybwyll yn flaenorol ydy’r agwedd o onestrwydd. Mae yna dri math o gyfweliad, cyfweliad strwythuredig, cyfweliad heb strwythur a chyfweliad lled-strwythuredig. Y math o gyfweliad roeddwn i wedi defnyddio ar gyfer yr ymchwil hwn oedd cyfweliad lled-strwythuredig. Mae cyfweliadau lled-strwythuredig yn rhoi hyblygrwydd i’r ymchwilydd o ran sut mae’n gofyn y cwestiynau ac ym mha drefn maent yn eu cyflwyno i’r cyfranogwyr. Mae modd addasu neu newid cwestiynau yn ôl beth sy’n cael ei ddweud yn ystod y cyfweliad (O’Reilly a Dogra, 2017, t.39). Creda O’Reilly a Dogra fod cyfweliadau lled-strwythuredig yn dechneg ddefnyddiol wrth gyfweld â phlant oherwydd mae’n caniatáu i’r cyfwelydd archwilio syniadau nad oeddent wedi ystyried yn ystod y broses paratoi (2017, t.40). Penderfynais gynnal cyfweld â grŵp o ddysgwyr yn hytrach na chynnal cyfweliadau unigol. Un o’r prif resymau tu ôl hyn oedd bod cyfweliadau unigol, yn enwedig i blant yn medru bod braidd yn annifyr, felly trwy gael grŵp yn bresennol, byddai’r plant yn teimlo’n fwy cyfforddus. Ond noda O’Reilly a Dogra fod angen bod yn wyliadwrus nad yw unigolion penodol yn dominyddu’r drafodaeth (2017, t.78). Er mwyn goresgyn y broblem benodol hon, byddai angen bod y cyfwelydd yn cadw rheolaeth o’r cyfweliad ac yn sicrhau fod pawb yn cael y cyfle i fynegi eu safbwynt.

Mae moeseg yn chwarae rhan allweddol wrth gynllunio a chynnal ymchwiliad. Cyn y diwrnod ymchwil, roeddwn i wedi llenwi ffurflen foeseg sydd wedi ei chymeradwyo gan bwyllgor moeseg y brifysgol. Gweler enghraifft o’r ffurflen foeseg wedi’i chwblhau yn atodiad 4. Yn ogystal â hyn, roeddwn i wedi danfon ffurflen ganiatâd i’r ysgol o flaen llaw yn gofyn am ganiatâd gwirfoddol gwybodus yr ysgol i gymryd rhan yn yr ymchwil. Fel gwelir yn atodiad 1, roedd y ffurflen ganiatâd yn gofyn am yr hawl i gyfweld, recordio a chynnal holiaduron. Cafodd ffurflen ganiatâd i rieni ei pharatoi hefyd ond roedd y dirprwy wedi sicrhau nad oedd hyn yn angenrheidiol oherwydd bod y rhieni wedi llenwi ffurflen ganiatâd yn ymwneud â thynnu lluniau a rhannu delweddau ar gyfryngau cymdeithasol ar ddechrau’r flwyddyn. Roedd hi hefyd yn berthnasol mai pwrpas y recordiad oedd ysgrifennu trawsgrifiad o’r cyfweliad ac nid er mwyn ei rannu. Wrth i mi gynnal yr ymchwil, byddaf yn dilyn Cod Ymarfer Moeseg ac Integredd Ymchwil y Brifysgol yn bennaf er mwyn amddiffyn hawliau a lles cyfranogwyr, ond hefyd er mwyn gwella ansawdd ac integredd yr ymchwil a sicrhau enw da’r Brifysgol (Prifysgol Cymru Y Drindod Dewi Sant, 2020). Noda’r canllawiau, wrth ofyn am gydsyniad gwybodus oedolion, dylid “sicrhau bod y darpar gyfranogwyr yn ymwybodol o [...] am beth mae’r ymchwil yn sôn, [...] pam mae’r ymchwil yn cael ei gynnal [...] a beth yw diben yr astudiaeth” (PCYDDS, 2020). Rhywbeth sy’n cael ei drafod yng nghanllawiau’r brifysgol sydd hefyd yn cael ei grybwyll yng nghanllawiau moeseg BERA ydy’r hawl i dynnu’n ôl. Noda’r canllawiau y dylai ymchwilwyr gydnabod hawl pob cyfranogwr i dynnu’n ôl o’r ymchwil am unrhyw reswm, ac y dylai’r cyfranogwyr fod yn ymwybodol o’r hawl hon (BERA, 2018). Gweler ar frig yr holiadur fod yna baragraff sydd yn egluro’n delweddau hyn ac ar ddechrau’r cyfweliad byddaf yn sicrhau fod y plant yn ymwybodol o’u hawliau i dynnu’n ôl.
Canlyniadau a Thrafodaeth
Rwy’n hapus gyda fy mhenderfyniad i gynnal cyfweliadau gyda’r dysgwyr a rhannu holiadur â’r athrawon oherwydd trwy gynnal cyfweliad â’r dysgwyr, roedd yn rhoi’r cyfle i mi newid trefn y cwestiynau yn ôl beth oedd yn cael ei drafod ac yn caniatáu i mi addasu’r cwestiynau pe bai rhywun heb ddeall beth roeddwn yn gofyn, rhywbeth sydd ddim yn bosib gyda holiaduron. Yn yr un modd, credaf fod dosbarthu holiaduron ar lein i’r athrawon wedi bod yn fuddiol oherwydd roedd yn rhoi’r rhyddid i’r athrawon gwblhau’r holiadur ar amser oedd yn gyfleus iddyn nhw. Rwyf am gychwyn trwy drafod canlyniadau a chanfyddiadau’r holiaduron. 

Yr hyn sy’n rhaid cadw mewn meddwl wrth drafod canlyniadau’r holiaduron ydy maint y sampl. Mae’r sampl yn seiliedig ar arfer nifer bach o athrawon mewn un ysgol, ond fel roeddwn i wedi crybwyll yn flaenorol, dyma’r sampl oedd ar gael i mi yn ystod y diwrnod ymchwil. Bwriad yr holiaduron oedd canfod os oedd yr athrawon yn defnyddio byrddau gwyn bach fel strategaeth i asesu dealltwriaeth y dysgwyr a pa mor effeithiol maent yn meddwl ydyn nhw. Cawson eu dosbarthu i 5 athro dysgu yn yr ysol, ac allan o’r 5 hynny, roedd 4 wedi ymateb. Yr hyn sydd yn dod i’r amlwg yn syth ydy mai dim ond 1 allan o’r 4 ymatebwr sydd yn defnyddio byrddau gwyn bach yn ddyddiol. Gallwn dybio fod hyn oherwydd bod 3 o’r ymatebwyr yn athrawon dysgu sylfaen. Fel gwelwn o waith Gimbutas (2019), sy’n edrych ar waith ymchwilwyr eraill ar yr effaith o ddefnyddio byrddau gwyn bach, mae perfformiad academaidd ac ymgysylltiad dysgwyr oed 9 i 12 yn gwella gyda’r defnydd o fyrddau gwyn bach. Felly gellir dadlau eu bod yn fwy addas i’w defnyddio â dysgwyr hŷn mewn ysgol gynradd. Ond mae angen bod yn sgeptigol o’i gwaith oherwydd nid yw hi’n edrych ar yr effaith maent yn cael ar ddysgwyr ifancach na 9 oed, ond unwaith eto gallwn dybio fod yr ymarferoldeb o ddosbarthu offer yn dasg llawer mwy heriol gyda phlant oed dysgu sylfaen i gymharu â dysgwyr hŷn. Fel gwelir yn ffigurau 2 a 3 (Atodiad 3), diddorol oedd darllen fod pawb yn cyfeirio at fathemateg neu rifedd. Yn ystod y cyflwyniad, roeddwn i wedi nodi fy mod yn rhagweld bydd rhai o’r athrawon yn cyfeirio at fathemateg, a’r rheswm tu ôl hyn oedd yn ystod fy mhrofiadau addysgu proffesiynol, roeddwn i’n dueddol o ddefnyddio byrddau gwyn bach o fewn fy ngwersi mathemateg oherwydd mae’n ffordd gyflym i bawb roi ateb i gwestiwn er mwyn asesu dealltwriaeth y dysgwyr. Roedd un o’r ymatebwyr wedi nodi ei bod yn defnyddio “1, 2, 3, dangoswch i mi”. Sylwer bod hyn yn cyd-fynd â beth drafoda Lemov am y strategaeth sef bod angen i bawb ddangos atebion ar yr un pryd er mwyn osgoi dysgwyr yn newid eu hatebion.

Roedd y cwestiwn nesaf ar yr holiadur yn gofyn beth oedd y cyfyngiadau roeddent yn cysylltu â’r defnydd o fyrddau gwyn bach, ac nid yw’n syndod bod rhai o’r atebion a gafwyd gan yr athrawon yr un peth ag atebion y plant pan ofynnwyd yr un cwestiwn iddynt yn ystod y cyfweliad. Un o’r heriau cafodd ei grybwyll oedd bod plant yn copïo ei gilydd. Cafodd y broblem hon ei chodi gan un o’r plant cyn gofyn cwestiwn yn ymwneud â’r heriau sy’n gysylltiedig â defnyddio byrddau gwyn bach felly gellir dadlau ei fod yn eithaf rhwystredig i’r dysgwr penodol hyn. Anfantais arall daeth i’r amlwg o’r ddau ddull oedd pennau’n rhedeg allan. Wrth gyfeirio yn ôl at waith Sherrington a Stafford, er mwyn bod y strategaeth yn effeithiol, mae’n rhaid i’r byrddau gwyn bach a’r offer sy’n gysylltiedig fod yn hygyrch. Yn yr un modd, roedd un o’r athrawon wedi nodi nad oes digon o fyrddau neu bennau ar gael i bob plentyn. Mae’n bosib bod cyfyngiadau fel hyn yn gallu cael eu hachosi gan ddiffyg cyllid neu resymau sydd allan o reolaeth yr athrawon felly mae’n bwysig i beidio bod yn feirniadol o’r athrawon na’r ysgol. Y cwestiwn roedd yn benodol o ddiddordeb i mi yn y cyfweliad a’r holiadur oedd y cwestiwn yn gofyn am hyder dysgwyr wrth ddefnyddio byrddau gwyn bach. Caiff pwyntiau Friis eu cefnogi gan rai o’r athrawon wrth iddyn nhw grybwyll bod hi’n hawdd tynnu atebion yn ôl a’r hyn oedd yn arwyddocaol o’r cyfweliad oedd bod pob plentyn yn teimlo’n fwy hyderus wrth ddefnyddio byrddau gwyn bach. Creda pob athro bod byrddau gwyn bach yn ffordd effeithiol i asesu dealltwriaeth y dysgwyr. I grynhoi rhai o’r ymatebion, creda un eu bod nhw’n effeithiol yn ystod y cyflwyniad oherwydd mae’n rhoi trosolwg o bwy sydd wedi deall y cyflwyniad neu’r dasg mewn gwersi rhifedd. Noda athro arall eu bod yn rhoi syniad am lefel dealltwriaeth y dysgwyr heb iddyn nhw deimlo dan bwysau i ateb ar lafar o flaen eu cyfoedion. Felly gellir gweld patrwm clir rhwng ymatebion yr holiadur a’r cyfweliad yn ymwneud â hyder y dysgwyr, ond hefyd bod cysylltiadau clir rhwng yr hyn sy’n cael ei drafod yn yr adolygiad llenyddiaeth a’r hyn sydd ar waith yn yr ystafell ddosbarth.

Casgliad
Felly does dim dwywaith fod gan fyrddau gwyn bach y potensial i fod yn ddull AaGD effeithiol iawn, ond mae’n rhaid sicrhau eu bod yn cael eu defnyddio yn gywir. Hynod ddiddorol oedd clywed yn y cyfweliad a darllen yn yr holiaduron yr hyn sy’n cael ei drafod yn yr adolygiad llenyddiaeth. Fel trafoda Friis, roedd rhai athrawon wedi nodi bod natur dros dro byrddau gwyn bach yn rhoi hyder i ddysgwyr a gweler enghraifft o’r undod sy’n cael ei grybwyll gan Lemov gydag un athro’n nodi ei bod yn defnyddio “1, 2, 3, dangoswch i mi”. Diddorol hefyd oedd darllen bod rhai o’r heriau sy’n gysylltiedig â’r defnydd o fyrddau gwyn bach yn cael eu trafod yn y cyfweliad yn ogystal â’r holiadur, yn enwedig o ystyried fy mod i wedi rhagweld cyn yr ymchwil y bydd rhai o’r rheini yn cael eu crybwyll. Credaf fod yr ymchwil hwn yn mynd i fod yn hynod o fuddiol i mi yn fy arfer proffesiynol oherwydd mae gen i ddealltwriaeth fwy cadarn fyth ar bwysigrwydd defnyddio strategaethau AaGD yn yr ystafell ddosbarth a hefyd sut mae defnyddio byrddau gwyn bach yn effeithiol. Rwyf yn sicr am barhau i’w defnyddio yn fy ngwersi yn enwedig o ystyried bod y plant eu hunain yn teimlo’n fwy hyderus a hefyd bod athrawon profiadol yn gweld gwerth yn eu defnyddio.

